Samsung lancerer Galaxy S22 serien

Samsung har netop løftet sløret for deres nye serie af topmodeller. I serien, som der allerede har været en del rygter om, er der blevet plads til tre nye telefoner: Galaxy S22, S22+ og S22 Ultra.

Ultra er naturligvis det helt store dyr på savannen. Ultra har en 6,8″ skærm med en QHD+ opløsning og har derudover helt op til 1TB hukommelse, kombineret med 12GB RAM. Den har selvfølgelig også 240Hz opdatering på skærmen og et 5000 mAh batteri, så den burde snildt kunne holde et par dage – derudover kan den lade med 45W når man bruger ledning og 15W når den lader trådløst. Og så måske den største nyhed: For første gang er der en pen med til Ultra. Dermed ser det ud til, at Samsung endegyldigt har lagt deres Note serie i graven – i fremtiden vil de have A-serien, S-serien og F-serien (de foldbare telefoner.)

Galaxy S22 med nye funktioner

Kameraerne på de to S22 telefoner er udstyret med 23 % større pixels og Adaptive Pixel-teknologi der burde give betydeligt bedre billeder – især i mørke. Begge modeller har 8GB RAM og enten 128 eller 256GB hukommelse. Den mindste har fået et 3700 mAh batteri, hvor den større S22+ har fået et 4500 mAh batteri – begge dele er nogenlunde standard for telefoner i klassen. Derudover adskiller de to sig ved, at den lille telefon “kun” kan oplade med højst 25W – den store S22+ klarer derimod hele 45W, så der er virkelig smæk på.

Der er selvfølgelig på alle modellerne 5G og så er der også den nye Wifi 6E standard, der leverer ekstremt hurtigt wifi – forudsat altså, at du også har en router der er hurtig nok til det.

Processoren i de tre telefoner er en 4NM processor, men Samsung er ikke meget for at afsløre detaljer om den. Der er dog bekræftet at Europa får Exynos 2200-chippen.

Pris og tilgængelighed

De tre telefoner vil være tilgængelige fra den 25. februar 2022 hos udvalgte forhandlere og på Samsung.com.

Samsung Galaxy S22 (128 GB) har en vejledende pris fra 6699 DKK, Galaxy S22 (256 GB) vejledende pris fra 7099 DKK

Samsung Galaxy S22+ (128 GB) har en vejledende pris fra 8299 DKK, Galaxy S22+ (256 GB) vejledende pris fra 8699 DKK

Galaxy S22 Ultra (128 GB) har en vejledende pris fra 9899 DKK, Ultra (256 GB) vejledende pris fra 10699 DKK, Ultra (512 GB) vejledende pris fra 11499 DKK, Ultra (1TB), vejledende pris fra 12799 DKK

Læs mere hos Samsung her.

Samsung lancerer Galaxy S22 serien